মঙ্গলবারই পূর্ব মেদিনীপুরের কাঁথিতে মুখ্যমন্ত্রী মমতা বন্দ্যোপাধ্যায়ের বিরুদ্ধে ছবি আঁকা নিয়ে দুর্নীতির অভিযোগ তুলেছিলেন বিজেপির সর্বভারতীয় সভাপতি অমিত শাহ। বুধবার বীরভূমের রামপুরহাটে তৃণমূলের সভায় এই ইস্যুতেই প্রধানমন্ত্রী নরেন্দ্র মোদীকে পাল্টা চ্যালেঞ্জ ছুড়লেন মুখ্যমন্ত্রী মমতা বন্দ্যোপাধ্যায়। রামপুরহাটের সভায় তাঁর মন্তব্য, ‘‘ মোদীবাবু, মমতা বন্দ্যোপাধ্যায় পেন্টিং করে টাকা নিয়েছেন, প্রমাণ করুন। এক পয়সা নিয়ে থাকলে তা-ও প্রমাণ করুন।’’ তৃণমূল কংগ্রেস বিভিন্ন কেন্দ্রীয় প্রকল্পের টাকা নিজের নামে চালাচ্ছে, কাঁথি থেকে এই অভিযোগও তুলেছিলেন বিজেপি সভাপতি। রামপুরহাটের সভায় এই নিয়েও জবাব দেন মুখ্যমন্ত্রী। তাঁর কথায় বিজেপি নেতারা ‘অর্ধশিক্ষিত এবং গর্ধশিক্ষিত’। কন্যাশ্রী প্রকল্প, নির্মল বাংলা প্রকল্প নরেন্দ্র মোদী ক্ষমতায় আসার অনেক আগেই শুরু হয়ে গিয়েছে বলে জানান তিনি। তাঁর পাল্টা অভিযোগ, বাংলার কন্যাশ্রী প্রকল্প থেকে টুকেই ‘বেটি বাঁচাও, বেটি পড়াও’ প্রকল্প শুরু করেছে কেন্দ্র। এর পাশাপাশি বাংলায় সরস্বতী পুজো, দুর্গা পুজো করতে দেওয়া হয় না, অমিত শাহের তোলা এই অভিযোগের বিরুদ্ধেও সরব হল মুখ্যমন্ত্রী। তাঁর চ্যালেঞ্জ, ‘‘হয় প্রমাণ করুন, নয়তো রাজনীতি ছেড়ে দিন।’’ পাশাপাশি সিবিআই তদন্ত নিয়েও বিজেপিকে পাল্টা হুঁশিয়ারি দিয়েছেন তৃণমূলনেত্রী। তাঁর কথায়, কেন্দ্রের হাতে সিবিআই থাকলে রাজ্যের হাতেও পাল্টা তদন্তকারী সংস্থা আছে। রামপুরহাটের মঞ্চে মমতা বন্দ্যোপাধ্যায়ের হুঁশিয়ারি, ‘‘আমাদের সিবিআই দেখিয়ে লাভ নেই। আমাদেরও পাল্টা সিআইডি, এসটিএফ, আর্থিক দমন শাখা আছে। শিশু চুরি, গ্যাল কেলেঙ্কারিতে বিজেপি নেতাদের যুক্ত থাকার সমস্ত নথি আমাদের কাছে আছে।’’